Tartu teater Must Kast paneb oma esimesele iseseisvale hooaja punkti küberpunk-suvelavastusega "Nornide mängud", mis esietendub 3. juulil Tartus Raadi lennukiangaaris.
Vanaskandinaavia eeposel "Vanem Edda" põhinev, kuid ajaloohõngulisest värsist düstoopilisse tulevikumaailma tõstetud "Nornide mängud" on ühtlasi kümnes uuslavastus sel hooajal ning selle toob lavale teatri Must Kast esimene külalislavastaja Jaanika Juhanson.
Eestis seni teatritekstina kasutamata eepose jõulised lood rulluvad Raadil lahti aastal 2025, kui kolm noort naist rusustunud elukeskkonna ääremaadel end inimkatseid tegeva Labori eest peidavad. Ümbritsev kõrgtehnoloogiline mängude maailm saab aga nii nemad kui ka seikleva häkkerist noormehe kätte. Keskseks tõuseb küsimus, kas ses ebakindlas maailmas on siirad inimtunded üldse võimalikud. Kas hirm ja mänguhasart purustab sõpruse? Või peaksime me kõik õppima uuesti armastama?
Laval kohtuvad mustkastlased Kaija M Kalvet, Jaanika Tammaru, Birgit Landberg, Laura Niils, Liina Leinberg ja Kaarel Targo ning samuti 10. lennu lõpetanud Endla teatri näitlejanna Fatme Helge Leevald.
Visuaalselt haarava lavakujunduse ja ulmelised kostüümid loob Sander Põldsaar. Avara angaari täidab tumedate dub'ihelidega Def Räädu produtsent ja elektronmuusika looja Gee. Heli- ja valgustehnikat haldab Sten Arvi.
Etendused toimuvad 3., 5., 6., 7., 8., 9. ja 10. juulil kell 19 Raadi lennukiangaaris.
Etenduspaika pääseb jala kesklinnast 20 minutiga - tuleb kõndida Roosi tänava lõppu ja pöörata paremale esimesse lennukiangaari (Roosi 83, viidad ülal).
Nagu tavaks, vestlevad tegijad pärast etendusi aruteluringis külalistega, seekord küll mitte esietenduse järel, aga seda hoolikamalt pärast 5.-10. juuli etendusi.
9. juuli etendusele eelneb lavaruumi tutvustus pimedatele ja vaegnägijatele ning etendus toimub viipekeelse tõlkega. Samuti on etendusruum ratastooliga hõlpsalt ligipääsetav. Oodatud on aga kõik.
Lisaks suvelavastusele valmistub Must Kast hoogsalt juba järgmiseks hooajaks ning on algatanud Hooandja kampaania isiklike valgustite soetamiseks.
Toimetaja: Valner Valme